Una din persoanele implicate în dosarul arhitectului șef al Primăriei comunei Șelimbăr este vicepreședinte al organizației USR din localitate.

Actualizare 13:50 În ziua în care a devenit public dosarul presupusei mite dată arhitectului șef al Primăriei Șelimbăr, reprezentanții USR anunță că soția acestuia a demisionat din partid. ”Anunțăm oficial că doamna Cristina Horotan, membru USR Șelimbăr, și-a dat demisia din Uniunea Salvați România și, implicit, din toate funcțiile deținute. Partidul nostru va susține necondiționat principiile privind justiția. La intrarea în partid, fiecare membru este verificat din punct de vedere al integrității și fiecare viitor membru dă o declarație pe propria răspundere ca nu are fapte sub incidența legii penale”, se arată în comunicatul remis redacției Turnul Sfatului.

Știrea inițială ”Soţia şi interpusul suspectului, aflaţi în cunoştinţă de cauză, şi-au adus aportul la deghizarea şi încasarea mitei”, arată Ioan Veștemean, prim-procurorul Parchetului de pe lângă Tribunalul Sibiu, în comunicatul referitor la reținerea lui Radu Horotan, cel care ocupă postul de arhitect șef al Primăriei Șelimbăr.

Cristina Horotan (35 de ani) este soția la care fac referire procurorii sibieni, ea fiind totodată și vicepreședinte al USR Șelimbăr. ”Este membru al biroului politic local, calitate echivalentă cu cea de vicepreședinte. S-a suspendat din toate funcțiile deținute în partid”, a declarat Adrian Echert, președintele organizației județene a USR Sibiu, pentru Turnul Sfatului.

Potrivit procurorilor sibieni, Cristina Horotan nu doar că știa de presupusa mită primită de soțul ei, arhitectul șef din Șelimbăr, dar a și ajutat la mascarea acesteia: dezvoltatorii imobiliari ar fi plătit această mită prin biroul de arhitectură trecut pe numele unui complice, dar condus, în realitate, de ea și soțul său. ”S-a reţinut că suspectul (Radu Horotan – n.r.), aflat în exercitarea atribuţiilor sale de serviciu, a condiţionat, în mod insidios, dezvoltatorului imobiliar îndeplinirea acestor atribuţii de serviciu, respectiv avizarea favorabilă a unor documentaţii prealabile obţinerii autorizaţiei de construire, de încheierea unor contracte de prestări servicii cu o anumită societate de arhitectură, condusă în drept de complicele său, şi faptic de către el şi soţia sa, obţinând astfel un profit material injust al acestei societăţi de arhitectură, foloase materiale necuvenite care, în mod mediat, au ajuns în posesia familiei suspectului”, arată procurorii sibieni. Care indică faptul că documentațiile de arhitectură întocmite în biroul soției erau avizate mai apoi în biroul soțului, dar de la Primărie. Ca un detaliu, polițiștii și procurorii sibieni au efectuat percheziții la biroul de arhitectură la care lucra Cristina Horotan în cursul dimineții de joi. Nu au putut însă intra de prima dată, deoarece cheile de acces le avea Radu Horotan.

Cristina Horotan alături de Dan Barna, președintele USR. Sursa foto: Facebook / Cristina Horotan

Turnul Sfatului a încercat să ia legătura cu Cristina Horotan, dar aceasta nu a putut fi contactată nici telefonic, nici prin alte căi digitale de comunicare. Pe pagina sa de Facebook, Cristina Horotan se arată o susținătoare activă a USR, formațiunea politică recunoscută pentru inițiativele și pozițiile adoptate în lupta împotriva corupției.

Citește și Actualizare: Arhitectul șef al Șelimbărului, reținut pentru luare de mită. Șpaga, luată cu ajutorul soției

Sursa foto: Facebook / Cristina Horotan